钦定古今图书集成/明伦汇编/氏族典/第595卷 > 尔朱敞
## 钦定古今图书集成/明伦汇编/氏族典/第595卷 > 尔朱敞

按《隋书尔朱敞传》：“敞字乾罗，秀容契胡人，尔朱荣之
族子也。父彦伯，官至司徒博陵王。齐神武尽诛尔朱
氏，敞少随母养于宫中。及年十二，自窦而走入一村，
见长孙氏媪。敞再拜求哀，长孙氏愍之，藏于复壁。三
年，购之愈急，长孙氏资而遣之。遂诈为道士，变姓名，
隐高山，略涉经史，数年之间，人颇异之。尝独坐岩石”
之下，泫然而叹曰：“吾岂终于此乎？伍子胥独何人也！”
于是间行微服，西归于周。太祖见而礼之，拜大都督、
行台郎中，封灵寿县伯。历信、临、熊、潼四州刺史，进爵
为公。武帝东征，上表求从，许之。攻城陷阵，所当皆破。
转胶州刺史。于是迎长孙氏及弟置于家，厚资给之。
高祖受禅，改封边城郡公。黔安蛮叛，命敞讨平之。转
徐州总管。在职数年，号为明肃，民吏惧之。后以年老，
上表乞骸骨，卒于家，时年七十二。子最嗣。